Transform SA, Guptas 'beoog interdik teen Zuma-mosie' | Netwerk24
Transform SA, Guptas 'beoog interdik teen Zuma-mosie'
Deur Ügen Vos 14 Februarie 2018 20:02
Die private speurder Paul O'Sullivan. Foto: Deaan Vivier
Die private speurder Paul O'Sullivan beweer hy het dit op goeie gesag dat 'n Gupta-gefinansierde groep Woensdagaand 'n dringende interdik teen 'n moontlike mosie van wantroue teen pres. Jacob Zuma sal indien.
O'Sullivan wou nie uitwei oor waar hy sy inligting kry nie, maar sê hy het dit by 'n "onberispelike bron" gehoor.
"Soos ek verstaan is dit nie Zuma self wat om die interdik aansoek doen nie, maar 'n groep genaamd Transform SA wat bande met die Gupta-familie het," sê O'Sullivan.
O'Sullivan sê die aansoek sal vermoedelik laat Woensdagaand by die hooggeregshof in Pretoria ingedien word.
"Ek verwag glad nie dat hulle suksesvol sal wees nie, aangesien daar geen presedent daarvoor in die reg is nie," sê O'Sullivan.
Transform SA kon nie Woensdag vir kommentaar oor O'Sullivan se bewerings bereik word nie. Dr. Bongani Ngqulunga, Zuma se woordvoerder, het nie op oproepe of boodskappe gereageer nie.
Zuma, wat Suid-Afrika dae lank aan 'n lyntjie hou oor 'n moontlike bedanking, het Woensdag aan die SAUK gesê hy stem nie saam met die ANC se besluit dat hy moet bedank nie.
Pule Mabe, ANC-woordvoerder, het dit egter benadruk dat die party se besluit om Zuma te herroep nie onderhandelbaar is nie.
Mabe sê lede van die ANC se nasionale uitvoerende komitee (NUK) is reeds na die onderskeie provinsies en streke ontplooi om die boodskap dat die president herroep word aan hulle oor te dra.
Die ANC wil teen Donderdagmiddag 'n nuwe president vir die land verkies.
Die nasionale vergadering benodig die steun van minstens twee derdes van sy lede om Zuma van sy amp te onthef.